b'\n_START_ARTICLE_\nBiogorivo\n_START_PARAGRAPH_\nBiogorivo je trdo, teko\xc4\x8de ali plinasto gorivo, pridobljeno iz sorazmerno nedavno odmrle biolo\xc5\xa1ke snovi, za razliko od fosilnih goriv, ki se pridobivajo iz davno odmrle biolo\xc5\xa1ke snovi. Biogoriva je teoreti\xc4\x8dno mogo\xc4\x8de pridobivati iz vsakega (biolo\xc5\xa1kega) vira ogljika, vendar so najpogostej\xc5\xa1i vir rastline, v katerih poteka fotosinteza. Za proizvodnjo biogoriv se uporabljajo razli\xc4\x8dne rastline in snovi rastlinskega izvora._NEWLINE_Biogoriva se najve\xc4\x8d uporabljajo za kuhanje in ogrevanje v gospodinjstvih ter za centralno ogrevanje stanovanjskih in drugih stavb. V \xc5\xa1tevilnih evropskih dr\xc5\xbeavah je ve\xc4\x8d kot 25\xc2\xa0% ogrevalne energije pridobljene iz trdih biogoriv, med drugim lesnih peletov, lesnega iverja in slame. Na \xc5\xa0vedskem je ve\xc4\x8d kot 35\xc2\xa0% vseh stavb (vklju\xc4\x8dno z gospodinjstvi, poslovnimi prostori in ustanovami) ogrevanih z gorivi iz biomase, ki zgorevajo v centralnih kotlih na biomaso z ve\xc4\x8d kot 90-odstotno u\xc4\x8dinkovitostjo. Uporabljajo se lahko za proizvodnjo pare in elektri\xc4\x8dne energije, lahko pa se tudi uteko\xc4\x8dinijo ali uplinijo za uporabo v prevoznih sredstvih. Za pretvorbo biomase v elektri\xc4\x8dno energijo ali v teko\xc4\x8de ali plinasto stanje je po navadi potrebna elektri\xc4\x8dna energija, ki je pogosto pridobljena s premogom. Izkoristek izvorne energijske vsebnosti biomase pri proizvodnji elektri\xc4\x8dne energije, teko\xc4\x8dih biogoriv ali plinastih biogoriv zna\xc5\xa1a le 25-35\xc2\xa0%. Poleg tega so za pretvorbo v teko\xc4\x8de ali plinasto stanje po navadi potrebne velike koli\xc4\x8dine vode._NEWLINE_Industrija biogoriv se \xc5\xa1iri v Evropi, Aziji in obeh Amerikah. Obstaja celo tehnologija, ki omogo\xc4\x8da pretvorbo onesna\xc5\xbeenja v obnovljivo biogorivo. Agrogoriva so biogoriva, proizvedena iz polj\xc5\xa1\xc4\x8din in ne s postopki predelave odpadnih snovi, na primer zajem plinov na smeti\xc5\xa1\xc4\x8dih ali recikliranje rastlinskih olj._NEWLINE_V proizvodnji teko\xc4\x8dih in plinastih agrogoriv se pogosto uporabljata dve strategiji. Prva je vzgoja polj\xc5\xa1\xc4\x8din, ki so bogate s sladkorjem (sladkorni trs, sladkorna pesa in sladki sirek) ali \xc5\xa1krobom (koruza); iz njih se z alkoholnim vrenjem pridobiva etilni alkohol (etanol). Druga je vzgoja rastlin, ki vsebujejo velike koli\xc4\x8dine rastlinskega olja (oljna palma, soja, alge idr.). Tem oljem se s segrevanjem zmanj\xc5\xa1a viskoznost, zato lahko zgorevajo neposredno v dizelskih motorjih ali se s kemi\xc4\x8dno predelavo iz njih proizvedejo goriva, kot je biodizel. Les in stranske proizvode iz lesne industrije je prav tako mogo\xc4\x8de pretvoriti v biogoriva, kot so lesni plin, metanol in etanol. Mogo\xc4\x8da je tudi proizvodnja celuloznega etanola iz neu\xc5\xbeitnih rastlinskih delov, vendar je to ekonomsko te\xc5\xbeje izvedljivo.'